**გიორგი სააკაძე ხალხის ხსოვნაში**

უნდა ითქვას, რომ უცნაურ მოვლენას აქვს ადგილი. კაცი, რომელი თანამედროვეთა ცენტრში იდგა თავისი სამხედრო საქმიანობით და ზოგის აღტაცებას იწვევდა, ზოგის - შურს და სიძულვილს, თითქოს არავითარ გამოხმაურებას არ პოულობს ქართულ ხალხურ ზეპირსიტყვაობაში.

ხალხი კი უნდა გამოხმაურებოდა გ. სააკაძის პოლიტიკურ მრწამსს თუ არა, მის სამხედრო წარმატებას მაინც. გადაჭარბებული არ არის, როდესაც იოსებ ტფილელი მოურავს ათქმევინებს: "დაბალს კაცს ბევი შავმატი, არ უყვი დიაღ მცრობანი".

როგორც სარდალი, სააკაძე ხომ აღტაცებას იწვევდა თანამედროვეთაშორის. აი რას ამბობს ერთგან ქართველი მემატიანე: "იმ დღინდელ მოურავ ის ნაქმარი ომი და სამეები პირველთა გმირთაგანცა არა თქმულა არს, რაც იმ დღეს მოურავმა სახწელი და ომი ქნა". ("ახალი ქართლის ცხოვრება").

მიუხედავად ამისა, დღემდის მოურავის შესახებ ხალხური თქმულება თუ ლექსი არ გამოქვეყნებულა. აი რას ამბობდა ამ რამდენიმე წლის წინათ გიორგი ლეონძე იოსებ ტფილელის "დიდმოურავიანის" შესავალ წერლიში: "უნდა აღინიშნოს, რომ ქართულ ხალხურ პოეზიაში, დღემდე გამოქვეყნებულსა და შეგროვილ ლექსებში არსაც არა სჩანს გიორგი სააკაძის სახელი. დიდმოურავის გმირობის შესახებ არავითარ ძველ ლექსს ჩვენამდე არ მოუღწევია. ხანგრძლივი მუშაობის შემდეგ, მე მხოლოდ 1935 წელს ხელთ ჩამივარდა ჯერ ერთი ფრაგმენტი და შემდეგ ორი ლექსი"... ეს ლექსები მკვლევარის განცხადების თანახმად, წიგნური წარმოშობისაა (ა. ფურცელაძის მონოგრაფიის გავლენა).

ნუთუ მართლა ასეთი დუმილი სუფევდა მოურავის გარშემო?

ფაქტია ერთი გარემოება: ხალხი თავის ლექსებში იხსენიებს "სისხლის წვიმების დროის მრისხანე ფეოდალებს - ნუგზარ და ზურაბ ერისთავებსაც კი... თუმცა წყევლა-კრულვით, მაგრამ მაინც იხსენიებს, გიროგი სააკაძეზე კი დუმს, რას უნდა მივაწეროთ ეს? იქნებ იმას, რომ დიდმა მოურავმა ნებსით თუ უნებლიეთ მტკივნეული ჭრილობა მიაყენა თავის ხალხს თავისი ტრგიკული ბედის გამო?

თუ ეს ასეა, ხალხი მას წყევლა-კრულვით მაინც მოიგონებდა, როგორც მის გულქვა თანამედროვე ერისთავებს!

აი ასეთი ფიქრეი გვიტრიალებდა თავსი, როცა ხელს ვკიდებდით ამ იშვიათი პიროვნების შესახებ ხლხში გაფანტული გადმოცემების შესწავლას.

ჩვენ მიერ შესწავლილ იქნება მოურავის მშობლიური კუთხე ნოსტე და სოფლები - კავთისხევი, თვალადი, ეზატი და ახალციხე, ისიც ნაწილობრივ და არასრულად. მიუხედავად ამისა, მოვახერხეთ ჩაგვეწერა თქმულებები და ლექსები, რომლებიც მეტად საინტერესოდ გვიშუქებენ დიდი მოურავის პიროვნებას და ნათელ წარმოდგენას გვაძლევენ სააკაძისადმი ხალხის დამოკიდებულების შესახებ.

არ ვიტყვით, რომ ჩვენ ამ მხრივ დასახელებულ სოფლებსი ყველაფერი ამოვწურეთ, შესაძლებელია ბევრი საინტერსო მასალა კიდევ აღმოჩნდეს იმავე სოფლებში და სხვაგანაც. მაგალითად, "ენიმკის მოამბის" (XIII, 1943 წ., გვ. 207) რედაქციას ასეთი შენიშვნა ჰქონდა გამოქვეყნებული: "ცნობები გ. სააკაძის შესახებ მრავალნაირი მოიპოვება უცხოურსა და ქართულ მწერლობაში, ზეპირსიტყვიერებაში".

გამოსარკვევია, სადააა ზეპირსიტყვაობის ეს მასალები, რატომ არ ქვეყნდება?

მოსალოდნელია, აგრეთვე, რომ ა. ფურცელაძის არქივში აღმოჩნდეს რაიმე საინტერესო.

ფერეიდანის და ირანის სხვა რაიონებსი მცხოვრებ ქართველთა ხსოვნაშიც შეიძლება იყოს შენახული თქმულება თუ ლექსი სააკაძის შესახებ.

ჩვენ მიერ შეკრებილი მასალა ყველა უშუალოდ მოურავს ეხება, გარდა ერთისა ("გიორგი დროზედ ნათქვამი"), რომელიც ასახავს მე-17 საუკუნის ქართლ-კახეთის მწარე ბედს და რომელშიც სამშობლოსადმი უფაქიზესი სიყვარულია გამოხატული.

გიორგი სააკაძის პიროვნება და მისი ბედი ჩვენი წარსულის ბევრ მკვლევარს აინტერესებდა. მრავალი ომის სხელოვანი გმირი და შესანიშნავი სარდალი ისტორიკოსების მხრივ სხვადასხვანაირ შეფასებას ღებულობდა.

გიორგი სააკაძის ნიჭი, მისი მხედრული უნარი და გამოცდილება სათანადოდ ვერ გამოიყენა მაშინდელმა საქართველომ საერთაშორისო პირობების გამო. მდგომარეობას კიდევ უფრო აუარესებდა შინაური არეულობანი და ფეოდალთა შორის არსებული შეურიგებელი დამოკიდებულება, რის გამოც არჩილ მეფე გულისტკივილით ამბობდა:

ასე სჭირს საქართველოს დიდებულთ, გინა მცირეთა,

აზვავდებიან, იტყვიან: უჩემოთ ვინ იმღერეთა?

ამ "უჩემოთ ვინ იმღერეთობით" სენმა იმსხვერპლა გიორგი სააკაძეც.

როგორც ცნობილია, საქართველოდან განდევნილი დიდი მოურავი ჯერ სპარსეთს გადახვეწა, შემდეგ კი თურქეთს, საიდანაც სამშობლოში დაბრუნება არ ღირსებია და თავისი მშფოთვარე სიცოცხლე ტრაგიკულად დაასრულა ქ. ალეპოს, 1629 წელს.

ჩვენ განვიზრახეთ, შეგვეკრიბა ხალხური ლექსები და გადმოცემები ამ შესანიშნავი პიროვნების შესახებ.

ამგვარად, აქ თავმოყრილი მასალა წარმოადგენს პირველად გამოქვეყნებულ ხალხურ ლექსებს და თქმულებებს და ამდენად ნაწილობრივ მაინც ავსებს მნიშვნელოვან ხარვეზს ხალხურ ზეპირსიტყვირებაში.

\*

ჯერ კიდევ ისტორიული წყაროები სხვადასხვანაირ ცნობებს გვაწვდიან მოურავის გარეგნობის შესახებ.

მაგალითად, თურქი ისტორიკოსის მუსტაფა ნაყიმის (1655-1716) "ისტორიაში", საიდანაც მოურავის შესახებ არსებული ნაწილი დოც. ს. ჯიქიამ ქართულად გამოაქვეყნა, ვკითხულობთ:

"მოურავი ჭეშმარიტად გულადი, ღონიერი, ტანით სპილოს მსგავსი, იშვიათი ვაჟკაცი და დევისღონე იყო".

ესაა უცნობი ისტორიკოსის სიტყვები, რომლებიც მუსტაფას მოჰყავს.

ცოტა ქვემოთ იგი განსხვავებულ ცნობას გვაწვდის:

"მოურავი სპეტაკწვერიანი, საშუალო ტანისა იყო".

საინტერესოა მოურავის შესახებ ვიღაცის მიერ თურქეთში გამოთქმული ლექსი, რომელიც სპარსულ ენაზე ყოფილა დაწერილი და რომელშიც შური და დაცინვა გამოსჭვივის სააკაძისადმი:

ვსვამ ღვინოს, ვჭამ ფლავს,

ამის გამო ჩემი გარეგნობით ხარს დავემსგავსე.

ჰამერის ცნობით, მოურავს თავისი არაჩვეულებრივი ღონისა და აგებულების გამო მეტსახელად ხარს ეძახდნენ. \*

\*

ხალხის წარმოდგენით, გიორგი წარმოშობით გლეხკაცი იყო, გვარად - გიგაური, ხევსურეთიდან. გიორგის და ლუარსაბ მეფემ შეირთო ცოლად, ტავადებმა იწყინეს "ეგ გლეხის ქალიაო, ჩვენი ბატონი რად უნდა იყოსო", ამ ნიადაგზე ახსნილი ბრძოლა თავადებსა და გიორგი სააკაძეს შორის. ერთი მხრივ დიდი ფეოდალებია, მეორე მხრივ - დაბალი სოციალური ფენა, რომელსაც მფარველობს მოურავი.

გიორგი სააკაძემ შვილი დაჰკარგა, საქართველოს შესწირა, მაგრამ ეს პაატას თანხმობით მოხდა:

გიორგიმა და პაატამ შექმნეს ლამაზი ფიქრები,

უთხრა პაატამ გიორგის, შენ წადი, მე აქ ვიქნები.

თუ ერთი ცნობით, შვილის მოჭრილი თავის ნახვაზე გიორგიმ "ცრემლები დაადინა", მეორე ცნობით, თითქოს იგი გაკაჟებული ამბობს: "სულძაღლო თათრებო, თქვენ ერთი შვილი მამიკალით, მაგრამ ყველა ეს მეომარი ქართველი ჩემი შვილია, ერთის ნაცვლად მრავალი შევიძინეო".

სამშობლოს დიდი მოყვარულია მოურავი. "შვილი გასწირა გიორგიმ და \_\_\_\_\_\_\_\_\_\_

\* ეს ცნობები ამოღებულია "ენიმკის მოამბდან", იხ. ს. ჯიქიას ნაშრომი.

საქართველო კი არა". ასკვნის ერთ-ერთი მთქმელი. ასეა დახატული დიდი მოურავის სახე იმ მცირე მასალის მიხედვით, რომლის შეგროვებაც მოხერხდა. ხალხი მას გულთბილად და სიყვარულით იგონებს. მისი ვაჟკაცობა და სამშობლოსადმი ტრფიალი, თითქმის მთელი ოჯახის მამულისათვის შეწირვა და დაღუპვა ნათელ შუქსა ჰფენს დიდი მხედარმთავარის აჩრდილს.

ქვემოთ მოგვყავს ჩვენ მიერ ჩაწერილი თქმულებები და ლექსები.

**I**

**გიორგი სააკაძის მოკვლის ამბავი**

გიორგი დიდი მეომარი იყო (აქაური იყო, ნოსტელი). ლუარსაბ მეფემ მისი და გაიცნო და ცოლად შეირთო. გიორგის ეწყინა, გულში ფიქრობდა, თავდები გადამეკიდებინაო. მართლაც გადაეკიდნენ, ნოსტიდამ აიყარა და ყეინთან წავიდა.

გიორგიმ შაჰს უთხრა: ჯარი გამომაყოლე, საქართველო უნდა დავპყროო. ყეინი არ ენოდობდა. მძევლად გიორგიმ პაატა დაუტოვა, თავისი ალალი შვილი. საქართველოში რო მივიდა, სააკაძემ სულ ჟუჟა და ჟუჟა სპარსელების ჯარი. მერე კიდევ გადაეკიდნენ და ხონთქართან მივიდა. ხონთქარს ოცი ცოლი ჰყავდა.

მეოცე ცოლი ცოტა უხამსი იყო, შავგვრემანი იყო, გიორგის უთხრა: უნდა

დაგნებდეო, მაგრამ გიორგიმ არაჰქნა, შორს დაიჭირა, ქალი გაბრაზდა, ჩამაემტერა და მძინარე მოჰკლა.

გიორგის ალალმა ცოლმა თავი ზედ დააკლა, საცა ჩემი გიორგი მოკვდა, მეც იქ უნდა მოვკვდეო. იმათ საფლავს ახლაც ყარაულები უყენია. (მთქმელი ა. ქებაძე, 60 წლისა, ს. კავთისხევი, წერა-კითხვის მცირე მცოდნე. ჩაწერილია 1943 წლის იანვარში).

**II**

**გიორგი სააკაძის ამბავი**

გიორგი სააკაძის ნოსტეში იყო. ერთხელ სახლის წინ ჩრდილში იწვა. ამ დროს მივიდა მასთან ბერიკაცი, ორად მოხრილი და უთხრა: "გიორგი, დღეს გველეშაპს ერთი ბავშვი უნდა მივართვათო".

გიორგი სააკაძეს ეს ამბავი გაუკვირდა და უთხრა: "აბა, წავიდეთ, ვნახოთო". ნოსტეს ზემოდან არი პატარა ტბა, იმ ტბაში თურმე ყოფილა გველესაპი და ის გველეშაპი თხოულობდა თურმე ბავშვსა. გიორგი სააკაძე იმ დროს ახალგაზრდა, ჯეელი ყოფილა. ბევრი აღარ ალაპარაკა გიორგიმ, გადაჯდა ლურჯა ცხენზე და მივიდა გველეშაპთან. გველეშაპმა სამადლიანი პირი გააღო და გიორგიმ ისარი ესროლა, ზედ ენის წვერზე მოარტყა და მოჰკლა გველეშაპი. იმ ამბავმა გიორგის სახელი გაუთქვა.

მერმე ყეენი შემოესია საქართველოს, მაგნლისის თავზე იდგა იმის ჯარი. გიორგიმ დაიძახა: "დედა შეერთოს ცოლადო, ვინც უღალატოს მამულსო" და შეკრიბა ჯარი მეტეხიდან, ნოსტედან, კავთისხევიდან და სხვა სოფლებიდან. ყეენის ჯარი მოტყუილებით ერთმა მღვდელმა გოსტიბისკენ წამოიყვანა. იქიდან თეძმის ხეობაში და ცხავერს მიიყვანა, მოატყუილა მღვდელმა, გზა გაუგრძელა და ამისთვის აწამეს, ასო-ასო აჰკუწეს.

გიორგიც იქ დახვდა თავისი ასი კაცითა. მაშინ ომის ისრებითა და ფარებით იცოდნენ. აბა, ასი კაცით რას დაამარცხებდა უთვალავ ჯარსა, - მაგრამ გიორგიმ ასეთი ომი იცოდა: გულმკერდზე ხელებს მოიჭერდა და ისეთი ხმით დაიკივლებდა, რომ ყველას აშინებდა. მაშინაც ეგრე მოიქცა, და ყეინის ჯარი სულ გააქცია. თან ჰყავდნა მას ძმობილი პაპუნა. შეეშინდა ყეეინის ჯარსა, გაიქცა და გამოუდგა გიორგი თავის ჯარითა. დაჰხოცეს ბევრი. ამ ომში მოჰკლა გიორგიმ ყეენი. დაბრუნდა გიორგი ნოსტეში. დიდი სახელი გაითქვა მისი. მეფემ მისი დაი ცოლად შეირთო, მაგრამ უღალატეს, გადაეკიდნენ შემდეგ და მოკვლა დაუპირეს. ნოსტეს ცეცხლი წაუკიდეს. აიყარა გიორგიმ ცოლშვილით. მა რა უნდა ექნა? ბინა მოუშალეს და სხვაგან წავიდა (მთქმელი, ქ. იაშვილი, 80 წლის, სოფ. ეზატი, ჩაწრეილია 1943 წლის იანვარში).

**III**

**გიორგი სააკაძის დაჭერა**

გიორგი სააკაძე თათრებმა დაიჭირეს და ტყვედ წაიყვანეს.

გიორგიმ უთხრა თათრებსა: გამიშვით, ჯარი მომეცით და საქართველოს დაგიპყრობთო. თათრებმა ჯარი მისცეს. მაგრამ მძევლად შვილი დაატოვებინეს. გიორგიმ ჯარი საქათველოში მიიყვანა, აქ სულ გასწყვიტა ისინი. თათრებმა შური იძიეს, შვილს თავი მოუჭრეს და გამოუგზავნეს. გიორგიმ თქვა: სულძაღლო თათრებო, თქვენ ერტი შვილი მომიკალით, მაგრამ ყველა ეს მეომარი ქართველი ჩემი შვილია, ერთის ნაცვლად მრავალი შევიძინეო!". (მთქმელი ვ. სიდამონიძე, 65 წლის. სოფ. ნოსტე, 1943 წ.).

**IV**

**გიორგი სააკაძე**

გიორგი დიდი სარდალი იყო, მაგრამ თავადები ემტერებოდნენ, რადგანაც გიორგის და ლუარსაბ მეფემ შეირთო ცოლად. თავადებმა იწყინეს: "ეგ გლეხის ქალიაო, ჩვენი ბატონი რად უნდა იყოსო". გიროგი უნდოდათ მოეკლათ, მაგრამ გაიქცა სპარსეთში. იქ ბევრი ჯარი მისცეს. მაგრამ იქაურმა ნეფემ უთხრა: გენდოო? და შვილი გამოართო მძევლად. იმ შვილს შალვა ერქვა. წამოვიდა ჯარით გიორგი სააკაძე. მოვიდა საქართველოში, მაგრამ გულში თქვა:

"საქრისტიანო როგორ გავწიროო? მოუბრუნდა სპარსეთის ჯარს და სულ გაწყვიტა. გიროგის ძლიერ ეხმარებოდნენ მხარგძელი და ჩივაძე.

შვილი გასწირა გიორგიმ და სამშობლო კი არა.

(მთქმელი ს. ბერიძე, სოფ. კავთისხევი, 1943 წ.).

**V**

**გიორგის ლექსი**

გიორგი სააკაძემა მისცა ყეენსა პირობა,

გავიდა ბრზოლის ველზედა, გიორგიმ კარგად იომა,

გიორგიმა და პაატამ შექმნეს ლამაზი ფიქრები,

უთხრა პაატამ გიორგის: შენ წადი, მე აქვიქნები.

აისხა იარაღები, ჯარს გამოუძღვ წინაო,

მოვიდა ნოსტის თავზედა, თავის ჯარს მისცა ბინაო.

გიორგიმ სიხარულითა ნოსტეში ჩაირბინაო.

კახეთის მეფეს უბრძანა, ი ჯარიც შაიძინაო,

თავის ჯარი და კახეთის სულ ერთად შაადგინაო.

შაუდგა ნოსტის აღმართსა, დიდი ხმით დაიკივლაო,

რომელსაც ხმალი შამოჰკრა, მკლავი, არ შაარჩინაო,

რომელსაც დაჰკრა კისერში, თავი დაუგდო წინაო,

ოსმალოები დასწყვიტა, ერთი არ დაარჩინაო.

დაღალულია გიორგი, დაწვა და დაიძინაო...

გიორგიმ ნახა სიზმარი: შვილი მისვლოდა შინაო!

ი ოსმალეტის მეფემა რა თავი შაირცხვინაო,

მოუჭრა თავი პაატას, გამოუგზავნა შინაო.

გიორგიმ ნახა პაატა, ცრემლები დაადინაო,

თავის სიზმარი გიორგიმ რა ჩქარა აიხდინაო!

(მთქმელი კ. ონოფრიშვილი, სოფელი თვალადი, 1942 წ.)

**VI**

**გიორგი სააკაძის წარმოშობა**

გიორგის გვარი ნამდვილად სააკაძე კი არ იყო, არამედ გიგაური, ხევსურეთიდან იყო. სააკაძეობა მაშინ დაირქვა, როცა დიდი სახელი გაითქვა. ის გლეხი კაცი იყო. სააკაძე ხმლითა და ხმით ომობდა. ხმალი მისი ისეთი მძიმე იყო, რო ახლანდელი ათი კაციც ვერ აწევდა, ხმაც, ძალიან დიდი ჰქონდა. საფეთქლებზე ხელებს მოიჭერდა და საშინელი ხმთ დაიკივლებდა. მტერს ამით აშინებდა. სააკაძეს თავადები ემტერებოდნენ, რადგან იგი გლეხი იყო. (მთმელი ვ. გაბოძე, სოფ. ნოსტე, 62 წლისა, 1943).

**VII**

**გიორგი სააკაძის კოშკის საყარაულო სერი**

საყარაულო სერზე (სააკაძის კოშკის სამხრეთ-დასავლეთით მდებარეობს) იდგა ყარაული, რომელსაც დღისით ალამი ეკავა ხელში, ღამით კი, თუ საჭიროება მოითხოვდა, ანთებდა ჩირაღდანს ან კიდევ თივის ზვინს წაუკიდებდა ცეცხლსა. მას თვალს ადევნებდა კოშკის თავზე დაყენებული ყარაული. როდესაც მტერი მოახლოვდებოდა, საყარულო სერზე მდგომი გუშაგი ალამს დაუშვებდა, ღამით კიდევ ცეცხლს მისცემდა თივას. ეს ნიშანი იყო. ამ ალამს კოშკის თავზე მდგომი ყარაული ადევნებდა თვალყურს. მინდვრის მუშებიც მუდმივ უცქედნენ მას, რადგან შიშიანობა იყო. როცა დაშვებულ ალამს დაინახავდნენ კოშკის თავზედა, მაშინ ხალხი საფრებში გარბოდა, ზოგი იმალებოდა, ზოგიც იარაღს ისხამდა.

ციხე-კოშკები წინათ ისე იყო აგებული, რომ ერთიმეორეს უცქეროდა. სააკაძის კოშკიდან ჩანს ჭყოპიანი ციხე თეძმის ხეობაში, ჭყოპიანის ციხიდან - ცხირეთის ციხე.

საყარაულო სერიდან ჩანს ძლევის ქედი, ძლევის ქედიდან - წინარეხი და სხვა. ასე რომ, მტრის მიახლოვებას კლდეკარიდან ყოველმხრივ გაიგებდა ხოლმე ახლომახლო სოფლები.

ეს საყარაულო სერი გიორგიმ მოაწყო.

(მთქმელი: ვ. გაბოძე, და ზ. კურსაძე, სოფ. ნოსტე).

**VIII**

**გიორგის დროზე ნათქვამი**

შენ ტკბილო ქართლო, კახეთო,

განახლებული გნახეთო,

მთელი ველი და მინდორი

სულ ფეხით გადალახეთო,

გახსოვდეთ ენა მშობლიური,

ეს კარგად შეინახეთო,

ვისაც გიწიოთ სიკვდილმა,

ქართულად დაიმარხეთო.

თქვენი ნაცომი ჩოხები

სახსოვრად შაინახეთო!

შენ ტკბილო ქართლო, კახეთო,

გასახლებული გნახეთო,

შენ ტკბილო ქართლო, კახეთო,

დაბრუნებულიმც გნახეთო\*.

(მთქმელი კ. ონოფრიშვილი, სოფ. თვალადი).

**IX**

**გიორგი სააკაძის ცხოვრება**

გიორგი დიდი ვაჟკაცი ყოფილა ყმაწვილობითვე. ერთხელ ნოსტეში მეფე ესტუმრა. გიორგი პატივისცემით დაუხვდა, ლამაზი სუფრა გაშალა. სუფრაზე გიორგის დამ ბულბულივით იმღერა. მეფეს მოეწონა. გორგიმ თქვა: "თუ ცოლად უნდა, ჯვარი დაიწეროსო". მეფემ ჯვარი დაიწერა. გიორგის დას მაკრინე ერქვა. მეფეს ნაზირ-ვეზირები აუჯანყდნენ: ან გიორგი უნდა მოვკლათ, ან არა და, ჩვენ თავს დაგანებებთო. დაიყოლიეს მეფე. გიორგის შემოუთვალა: იჯდე, ზეზე ადექი, ზეზე იყო - ადგომა აღარ გინდა, ჩემთან მოდიო".

გიორგის ავჭალაში სახლი ჰქონდა. იქ შეისვენა. ქალაქში ჯერ არ ჩასულიყო. მაშინ გიორგისთან ერთად მზითვის ბიჭი მივიდა და უთხრა: ქალაქში არ ჩახვიდე, თორემ მოგკლავენო. ერთ ვიღაცა ბებერ დედაკაცს საწყალი მზითვის ბიჭი მეფესთან დაებეზღებნა, გიორგი გააფრთხილაო და ბიჭი მოჰკლეს.

გიორგი გაიქცა, მტკვარი გასცურა და უცხო ქვეყანაში წავიდა. გამობრუნდა და კარგად იომა. საქართველო გააძლიერა, მაგრამ ვაი, რომ ქალაჩუნებს სხვისი ვაჟკაცობა სძულთ. კიდევ გააქციეს გიორგი სხვაგან და იქ მოჰკლეს.

თამარ მეფის შემდეგ ყველაზე დიდი სახელი მას ჰქონდა.

(მთქმელი გ. ბარნოვი, 97 წლისა, სოფ. ახალციხე, 1943 წ.).

ასეთია ის ლექსები და თქმულებანი, რომელთა ჩაწერა და შეგროვება ჩვენ მოვახერხეთ.

1949 წ.

\_\_\_\_\_\_\_\_\_